એક દિવસ વિનોબાજી પાસે કૉલેજના કેટલાક વિદ્યાર્થીઓ આવ્યા. વિનોબાજીએ તેમને કાગળના ટુકડા આપીને કહ્યું, "આ કાગળ પર ભારતનો નકશો બનેલો હતો હવે તમારે ફરી આ ટુકડાઓથી ભારતનો નકશો બનાવવાનો છે. વિદ્યાર્થીઓ ખૂબ સમય સુધી બુદ્ધિની કસરત કર્યા બાદ પણ આ ટુકડાઓને જોડીને ભારતનો નકશો ન બનાવી શક્યા. પાસે જ એક યુવાન બેઠો હતો તે આ બધું જોઈ રહ્યો હતો. તેણે થોડું સાહસ કરીને વિનોબાજીને કહ્યું, "જો તમે મને આજ્ઞા આપો તો હું જોડી દઉં વિનોબાજીની આજ્ઞા લઈને થોડી જ વારમાં તે યુવકે ટુકડાઓને જોડીને ભારતનો નકશો બનાવી દીધો. વિનોબાજીએ તેને પૂછ્યું, "તમે આટલી ઝડપથી કેવી રીતે ટુકડાઓને જોડી દીધા ? યુવકે કહ્યું, "આ ટુકડાઓમાં એક બાજુ ભારતનો નકશો છે અને બીજી બાજુ એક મનુષ્યનું ચિત્ર છે. મેં મનુષ્યનું ચિત્ર જોડ્યું તો ભારતનો નકશો આપોઆપ બની ગયો. આ સાંભળીને વિનોબાજીએ કહ્યું, "ઠીક છે. જો આપણે દેશ જોડવો હશે તો પહેલાં માનવને જોડવા પડશે. મનુષ્ય જોડાશે તો દેશ આપોઆપ જોડાશે.